Belgía og Portúgal mætast í 16-liða úrslitum Evrópumóts karla í fótbolta. Ljóst varð eftir að riðlakeppninni lauk í gærkvöld hvernig 16-liða úrslitin raðast.
Frakkland, Þýskaland og Portúgal tryggðu sig öll áfram upp úr F-riðli, eða dauðariðlinum svokallaða. Frakkar gerði 2-2 jafntefli við Portúgala þar sem Cristiano Ronaldo skoraði bæði mörk Portúgals. Hann jafnaði um leið Ali Daei frá Íran yfir markahæstu landsliðsmenn sögunnar. Báðir hafa þeir skorað 109 mörk fyrir landsliðs sín. Ali Daei mun þó tæplega skora fleiri fyrir Íran, þar sem hann er orðinn 52 ára og lagði skóna á hilluna 2006. Þýskaland og Ungverjaland gerðu svo líka 2-2 jafntefli í F-riðlinum í gærkvöld. Ungverjar misstu naumlega af sæti í 16-liða úrslitum. Þau hefast á laugardag. Þá mætast Wales og Danmörk og svo Ítalía og Austurríki. Á sunnudag spila Hollendingar við Tékka og stórleikur Belgíu og Portúgals verður um kvöldið. Á mánudag mætast Króatía og Spánn og svo Frakkland og Sviss. Stórslagur Englands og Þýskalands verður spilaður á þriðjudag og um kvöldið lýkur 16-liða úrslitunum með leik Svíþjóðar og Úkraínu.
Stjörnumenn voru æfir í leikslok þegar liðið féll úr keppni í 32-liða úrslitum bikarkeppni karla í fótbolta í gærkvöld. KA vann Stjörnuna 2-1, þar sem sigurmarkið kom í uppbótartíma. Boltinn virtist farinn út af vellinum í aðdraganda sigurmarksins sem skýrir reiði Stjörnufólks. Keflavík vann sætan sigur á Breiðabliki, 1-0 eftir framlengdan leik og C-deildarlið ÍR burstaði ÍBV 3-0. Eyjamenn leika deild ofar. Ólafur Jóhannesson stýrði FH í fyrsta sinn frá því hann tók við liðinu, þegar FH sló út Njarðvík 4-1. Önnur úrslit urðu þau að ÍA sigraði Fram, 3-0. HK sló Gróttu út, 2-1. Fjölnir hafði betur á móti Augnabliki, 4-1, Vestri lagði Aftureldingu, 2-1 og Knattspyrnufélagið Framherjar-Smástund úr Vestmannaeyjum, KFS sem er á botni fjórðu efstu deildar sigraði Víking Ólafsvík, 4-2. 32-liða úrslitunum lýkur í kvöld með fjórum leikjum. Víkingur Reykjavík mætir Sindra Hornafirði, Kári af Akranesi fær KR í heimsókn, Valur og Leiknir Reykjavík mætast og Fylkir tekur á móti Úlfunum, sem er venslalið Fram.
Belgía og Portúgal mætast í 16-liða úrslitum Evrópumóts karla í fótbolta. Ljóst varð eftir að riðlakeppninni lauk í gærkvöld hvernig 16-liða úrslitin raðast.